CELEX: 32011D0047
Language: da
Date: 2011-01-20 00:00:00
Title: 2011/47/EU: Kommissionens afgørelse af 20. januar 2011 om en undtagelse fra oprindelsesreglerne i Rådets afgørelse 2001/822/EF for sukker fra De Nederlandske Antiller (meddelt under nummer K(2011) 140)

25.1.2011   
            
            
               DA
            
            
               Den Europæiske Unions Tidende
            
            
               L 21/3
            
         KOMMISSIONENS AFGØRELSE
   af 20. januar 2011
   om en undtagelse fra oprindelsesreglerne i Rådets afgørelse 2001/822/EF for sukker fra De Nederlandske Antiller
   (meddelt under nummer K(2011) 140)
   (2011/47/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse 2001/822/EF af 27. november 2001 om de oversøiske landes og territoriers associering med Det Europæiske Fællesskab (»associeringsafgørelse«) (1), særlig artikel 37 i bilag III hertil, og
   ud fra følgende betragtninger:
   
               (1)
            
            
               Bilag III til afgørelse 2001/822/EF vedrører definitionen af begrebet »produkter med oprindelsesstatus« og metoderne for administrativt samarbejde. Artikel 37 heri fastsætter, at der kan vedtages undtagelser fra disse oprindelsesregler, når udviklingen af bestående industrier eller oprettelsen af nye industrier i et land eller territorium berettiger hertil.
            
         
               (2)
            
            
               Ved Kommissionens beslutning 2009/699/EF (2) blev den anmodning, der blev indgivet i 2009 om forlængelse af den foregående undtagelse, afvist, mens den nye undtagelse, der var anmodet om, blev indrømmet for de mængder, for hvilke der var tildelt importlicens for sukker til De Nederlandske Antiller for 2009 og 2010.
            
         
               (3)
            
            
               Ifølge kvartalsoversigterne over de mængder, der er anvendt under beslutning 2009/699/EF, som De Nederlandske Antiller har fremsendt til Kommissionen, er der ud af undtagelsen på 7 000 tons for 2010 i øjeblikket forbrugt ca. 2 500 tons for det pågældende år.
            
         
               (4)
            
            
               Den 24. august 2010 anmodede Nederlandene på De Nederlandske Antillers vegne om en ny undtagelse fra de oprindelsesregler, der er fastsat i bilag III til afgørelse 2001/822/EF, for perioden fra den 1. januar 2011 til den 31. december 2013, som er den dato, hvor afgørelse 2001/822/EF udløber. Den 8. september 2010 og den 11. oktober 2010 fremsendte De Nederlandske Antiller supplerende oplysninger. Anmodningen dækker en samlet årlig mængde på 7 000 tons sukkerprodukter med oprindelse i tredjelande og forarbejdet i De Nederlandske Antiller med henblik på udførsel til Unionen.
            
         
               (5)
            
            
               Anmodningen om en ny undtagelse skal åbne mulighed for, at råsukker fra tredjelande bruges til at blive aromatiseret, farvet, formalet og forarbejdet til sukker i stykker i De Nederlandske Antiller, samtidig med at det tildeles OLT-oprindelsesstatus (oversøiske lande og territorier). Desuden anmoder De Nederlandske Antiller om, at den årlige mængde, for hvilken der midlertidigt må tillades AVS/EU/OLT-kumulation i henhold til artikel 6 i bilag III til afgørelse 2001/822/EF, fastsættes til 7 000 tons.
            
         
               (6)
            
            
               Anmodningen om en ny undtagelse er baseret på kvalitetskrav, idet AVS-sukker fra det caribiske område ikke opfylder kriterierne for produktion af højkvalitetssukker bestemt til EU-forbrugerne, og på disponibilitet, idet AVS-sukker fra Caribien er berørt af konstant forsyningsknaphed på grund af de klimatiske forhold. Endvidere udfører AVS-staterne i stigende omfang deres sukkerproduktion direkte til USA og Unionen. Desuden fremstiller Unionen ikke rårørsukker, som anvendes til slutproduktet. Det vil derfor være velbegrundet, at De Nederlandske Antiller forsyner sig med råsukker i nabotredjelande, som ikke er en del af AVS-landene, OLT eller Unionen.
            
         
               (7)
            
            
               Nederlandene anførte i sine yderligere oplysninger, at sukkerindustrien i De Nederlandske Antiller, som vil skulle nyde fordel af den undtagelse, der er anmodet om, sigter mod at diversificere sine aktiviteter i retning af at producere blandinger og »økosukker«, som begge henvender sig til helt andre markeder end markederne for de sukkerprodukter, for hvilke der er indgivet anmodning om undtagelse. I øjeblikket er diversificeringen stadig utilstrækkelig, så der er derfor behov for undtagelsen til at optjene den kapital, der kræves til de nødvendige investeringer med henblik på yderligere diversificering.
            
         
               (8)
            
            
               Den nye undtagelse fra oprindelsesreglerne i bilag III til afgørelse 2001/822/EF, der anmodes om for en mængde på 7 000 tons for produkter henhørende under KN-kode 1701 11 90, 1701 99 10 og 1701 91 00, er i henhold til bilagets artikel 37, stk. 1, 3 og 7, berettiget på visse betingelser, som tager sigte på at sikre balance mellem OLT-virksomhedernes legitime interesser og målsætningerne for den eksterne dimension af EU's fælles markedsordning for sukker.
            
         
               (9)
            
            
               Det er til fordel for De Nederlandske Antillers legitime interesser, at undtagelsen vedrører produkter, der undergår en reel forarbejdning, og at den værditilvækst, der tilføres råsukkeret, er på mindst 45 % af det færdige produkts værdi. Endvidere vil indrømmelsen af undtagelsen bidrage til, at den bestående industri fortsat vil kunne udføre sine varer til Unionen. Den undtagelse, der anmodes om, forventes at skabe den omsætning, der er nødvendig for at finansiere yderligere investeringer i diversificeringen af produkter og aktiviteter, således at den pågældende industri ikke længere vil skulle anmode om undtagelser af denne slags.
            
         
               (10)
            
            
               Dertil kommer, at reglerne vedrørende oprindelseskumulation ikke indeholder nogen løsning for sukkerindustrien i De Nederlandske Antiller. Artikel 6, stk. 4, i bilag III til afgørelse 2001/822/EF fastsætter de perioder og kvantitative grænser, for hvilke der midlertidigt er indrømmet oprindelseskumulation, og som er forenelige med målsætningerne for EU's fælles markedsordning, samtidig med at der tages behørigt hensyn til OLT-virksomhedernes legitime interesser. Disse mængder er gradvis blevet mindsket og vil til sidst være udfaset til 0 tons den 1. januar 2011.
            
         
               (11)
            
            
               Udfasningen af AVS/EF/OLT-kumulationen for sukker, jf. artikel 6, stk. 4, i bilag III til afgørelse 2001/822/EF, viser, at Unionen ønsker at gøre de specifikke oprindelsesregler mere restriktive for sukker, således at der tages behørigt hensyn til EU's virksomheder på sukkermarkedet. Dette princip bør anvendes ved fastlæggelsen af de mængder, for hvilke der indrømmes undtagelse. Udfasningen er også berettiget på baggrund af EU's planlagte forhandlinger om frihandelsaftaler med latinamerikanske lande, som De Nederlandske Antiller måske sædvanligvis køber sukker fra. Under hensyntagen til at De Nederlandske Antillers industri har til hensigt at diversificere sukkerproduktionen, således at den bevæger sig væk fra en produktion, der har brug for en undtagelse som den nærværende, bør de af undtagelsen omfattede mængder med tiden udfases.
            
         
               (12)
            
            
               I betragtning af den lave udnyttelse af de mængder, der har været fastlagt i tidligere undtagelser, bør den første mængde fastsættes til det dobbelte af den mængde, der i øjeblikket anvendes, således at der tages hensyn til, at den bestående industri fortsat vil kunne udføre sine varer til Unionen. I overensstemmelse med den planlagte udfasning bør mængderne mindskes gradvis i løbet af den periode, der anmodes om undtagelse for. Udfasningen bør samtidig gøre det muligt at skabe den omsætning, der er nødvendig for at finansiere yderligere investeringer i De Nederlandske Antiller, og anspore den pågældende sukkerindustri til at fremme den planlagte diversificering.
            
         
               (13)
            
            
               Forudsat at visse betingelser med hensyn til mængder, overvågning og varighed overholdes, bør der derfor indrømmes undtagelse for 5 000 tons i 2011, 3 000 tons i 2012 og 1 500 tons i 2013.
            
         
               (14)
            
            
               På disse betingelser er undtagelsen ikke af en sådan karakter, at den forårsager alvorlig skade på en økonomisk sektor eller en etableret industri i Unionen.
            
         
               (15)
            
            
               I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (3) er der fastsat regler for forvaltningen af toldkontingenter. Disse regler bør finde tilsvarende anvendelse på forvaltningen af den mængde, som den pågældende undtagelse gælder for.
            
         
               (16)
            
            
               Eftersom den gældende undtagelse udløber den 31. december 2010, og der anmodes om en ny undtagelse for perioden fra den 1. januar 2011 til den 31. december 2013, bør den undtagelse, der anmodes om, gælde fra den 1. januar 2011 for nævnte periode.
            
         
               (17)
            
            
               Foranstaltningerne i denne afgørelse er i overensstemmelse med udtalelse fra Toldkodeksudvalget —
            
         VEDTAGET DENNE AFGØRELSE:
   Artikel 1
   Som en undtagelse fra bilag III til afgørelse 2001/822/EF anses sukkerprodukter forarbejdet i De Nederlandske Antiller henhørende under KN-kode 1701 11 90, 1701 99 10 og 1701 91 00 for at have oprindelse i De Nederlandske Antiller, hvis de er fremstillet af sukker uden oprindelsesstatus, jf. betingelserne i denne afgørelses artikel 2, 3 og 4.
   Artikel 2
   Undtagelsen i artikel 1 gælder for de i bilaget anførte produkter og mængder, der angives til fri omsætning i Unionen fra De Nederlandske Antiller i perioden 1. januar 2011 til 31. december 2013.
   Artikel 3
   Artikel 308a, 308b og 308c i forordning (EØF) nr. 2454/93 om forvaltningen af toldkontingenter finder tilsvarende anvendelse på forvaltningen af mængden i bilaget.
   Artikel 4
   Toldmyndighederne i De Nederlandske Antiller træffer de nødvendige foranstaltninger til at føre mængdekontrol med udførslen af de i artikel 2 nævnte produkter.
   I alle de EUR.1-varecertifikater, de udsteder for de pågældende produkter, anføres der en henvisning til denne afgørelse.
   Myndighederne i De Nederlandske Antiller sender Kommissionen en kvartalsoversigt over de mængder, de har udstedt EUR.1-varecertifikater for i henhold til denne afgørelse, og løbenumrene for disse certifikater.
   Artikel 5
   Rubrik 7 i EUR.1-varecertifikater, der udstedes i medfør af denne afgørelse, skal indeholde en af følgende angivelser:
   
               —
            
            
               
                  »Derogation — Decision 2011/47/EU«
               
            
         
               —
            
            
               
                  »Dérogation — Décision 2011/47/UE«.
               
            
         Artikel 6
   Denne afgørelse anvendes fra den 1. januar 2011 til den 31. december 2013.
   Artikel 7
   Denne afgørelse er rettet til medlemsstaterne.
   
      Udfærdiget i Bruxelles, den 20. januar 2011.
      
         
            På Kommissionens vegne
         
         Algirdas ŠEMETA
         
            Medlem af Kommissionen
         
      
   
   
      (1)  EFT L 314 af 30.11.2001, s. 1.
   
      (2)  EUT L 239 af 10.9.2009, s. 55.
   
      (3)  EFT L 253 af 11.10.1993, s. 1.
   
      BILAG
      
                  Løbenummer
               
               
                  KN-kode
               
               
                  Varebeskrivelse
               
               
                  Periode
               
               
                  Mængder
                  (tons)
               
            
                  09.7910
               
               
                  1701 11 90
                  1701 99 10
                  1701 91 00
               
               
                  Sukkerprodukter
               
               
                  1.1.2011 til 31.12.2011
               
               
                  5 000
               
            
                  1.1.2012 til 31.12.2012
               
               
                  3 000
               
            
                  1.1.2013 til 31.12.2013
               
               
                  1 500